**РЕКТОР**

Ғылым, білім саласын басқарудың өз қыр-сыры бар. Ректорлық қызмет қоғамның қайнап жатқан тікелей ортасында іске асады. Ректор ретінде сан мыңдаған студенттерді оң жолға салып, олардың ата-аналарының көңілінен шығып, мыңдаған оқытушы-профессорлармен тіл табыса жұмыс істеудің өз қиындықтары бар екені даусыз. Бұл күнделікті атқарылатын әлеуметтік жұмыс болғандықтан, адамнан бар ынта-жігерді, ыстық ықыласты, тынымсыз еңбек пен ақыл-парасатты, сезім сергектігін талап етеді. Сол күнделікті тынымсыз еңбек қана үлкен нәтижеге жеткізеді. Ең бастысы жастарға бағыт беріп, болашағына жол ашады. Ол – ғылым мен білімнің ордасын дамыту. Сонымен бірге, жалпы университет қоғамның дамуында шешуші, мазмұнды орын алады. Соның бәрінде ректордың ролі ерекше. Тәуелсіз мемлекетіміздің қалыптасып, даму жолында Елбасының сенімді серіктерінің бірі болып, өз саласында тірек болып жүрген азаматтардың бірі, әрі бірегейі – көрнекті ғалым, ұстаз әл-Фараби атындағы Қазақ Ұлттық университетінің ректоры, академик Ғалымқайыр Мұтанов.

Ғалымқайыр – еңбек ардагері, партия ұйымының хатшысы, "Семей-Невада" қоғамдық қозғалысының белсенді қайраткері, "Құрмет" орденінің иегері, көпті көрген шежіре Мұтан Аймақов пен талай буын шәкірттерді тәрбиелеген ұлағатты ұстаз Ти ыштық апайдың берекелі шаңырағында туып өсті.

Қазақ политехникалық институтын "Автоматика және телемеханика" мамандығы бойынша бітірген Ғалым Мұтанов ғылыми-оқытушылық ізденіс жолын Рудный Индустриялық институтынан ассистенттік қызметтен бастады. Аз уақыттың ішінде ғылыми біліктілігін жетілдіру үшін Мәскеуге жолдама алды. Мәскеудегі болат және қорытпалар институтында танымал маман ғалымдардың алдынан қатаң іріктеуден табысты өткен ол, 2 жылдық ғылыми-зерттеу тәжірибесінен өтті. Одан әрі ізденістерін Мәскеу мемлекеттік тау-кен университетінде аспирантурада және докторантурада жалғастырды. Оның кандидаттық және докторлық диссертациясы – қазіргі уақытта көп айтылып жүрген жасанды интеллект элементтерін қолдану арқылы технологиялық процесстерді автоматты басқарудың теориясы мен тәжірибесіне арналды. Әлемдік деңгейде танымал болған академик-ғалымдар В.В.Ржевский, Л.А.Пучков, В.А.Горбатов, Л.А.Бахвалов, А.Г.Мелькумовтардың шеберлік мектебінен өтті. Әлем таныған сол ұлы ғалымдар мектебінен өту – ғалымның қалыптасуына жол ашты. 3 жылдық докторантураны 1,5 жылда тәмамдаған оның докторлық диссертациясын өте жоғары бағалаған атақты академик, әлемдік "Фон-Нейман" сыйлығының иегері В.А.Горбатов диссертантқа "Самородок из Казахстана" (Қазақстаннан келген сом алтын) деген баға бергені тегін емес еді. Өйткені, 36 жастағы Мұтанов – сол кездегі осы салада ең жас техника ғылымдарының докторы болатын.

Тәуелсіздігін енді алған Қазақстан өзінің білікті мамандарына зәру кезде елге оралған ол Солтүстік Қазақстан мемлекеттік университетіне ең жас ректор болып тағайындалды. Айналасы жеті жылдың ішінде қоғамға қажетті мамандықтар ашып, маман даярлаудағы заман талабына сай университетті жаңа деңгейге көтерді. Қазіргі күн тәртібінде тұрған инновациялық жоғары оқу орнының негізгі белгілерін жаңашыл ректор сол кезде-ақ батыл енгізген. Олар – университет оқу ғимаратын ғана емес, облысты толық қамтитын корпоративтік компьютерлік жүйе; кейбір аймақтық телебағдарламалар экономикалық дағдарысқа байланысты жабылып жатқан кезде, "Парасат" студенттік телестудиясы облыстық арнадан тікелей хабарларын жүргізіп отырды; NKZU.NET корпоративтік жүйесі арқылы Солтүстік Қазақстан облысы мектептеріне қашықтықтан оқыту жүргізілді; білім беру процестерін және оқу орнын автоматтандырылған жүйесін пайдалану арқылы басқару алғаш рет жүзеге асырылды; Қазақстанда орталықтандырылған оқуға түсуде тестілеу технологиясы басталмаған кезде, 1995 жылы Ғ.Мұтанов қабылдаудың тестілеу технологиясын енгізді. Ғалым Мұтанұлы "Информатика және басқару "мамандығы бойынша, сол заманда, сол уақытта халықаралық деңгейдегі магистр дипломын алу жобасын іске қосты. Сөйтіп елуден астам университет бітірушілері Финляндияда білім беру бағдарламасы бойынша ақпараттық технологиялар магистрі дипломын алды. 90-жылдары шәкіртақы ала отырып, Еуропада оқу және дипломын алу деген шын мәнінде қиял ғана болатын. Солтүстік Қазақстан мемлекеттік университетінде арнайы болған сол тұстағы АҚШ-тың Қазақстандағы Төтенше және өкілетті Елшісі Ричард Джонс: "Университеттегі озық үлгідегі ақпараттық жүйе және дайындалған мамандар әлемдік деңгейдегі жоғары бәсекелестікке қабілетті," – деп атап көрсеткен еді.

Сонау 1998 жылдың қазан айында өзінің Петропавловскіге барған сапарында Қазақстан Республикасы Президенті Н.Ә.Назарбаев: "Қазақстанның Солтүстік аймағында жоғары білімді сапалы мамандар даярлайтын университет бар екендігіне шын қуаныштымын, қазіргі заманға лайық мамандар осы жерде өркендейді" , – деп өзінің жылы лебізін білдіргені, жас ректордың алғашқы қадамдарына берілген баға да болатын.

2002 жылы ол Қазақстанның Білім және ғылым Бірінші вице-министрі болып тағайындалды. Ғалымның басшылығымен білім мен ғылымды дамытудың Тұжырымдамасы жасалып, ол үкімет тарапынан қызу қолдау тапты. Сондай-ақ білім берудің ұлттық доктринасының алғы шарттары жасалып, оны іске асырудың жолы айқындалып, жүзеге аса бастады. Білім сапасын қадағалаудың жаңа ұлттық жүйесін қалыптастырды. Ақпараттық технологияларды Қазақстан деңгейінде, оқу орындарында қолдану жолға қойылды. Қашықтықтан оқыту іске аса бастады. Барлық университеттерде білім беру порталы құрылды. Еліміз дамуына кері әсер ететін жекеменшік, аты бар, заты жоқ оқу орындары есебінен көбейіп кеткен ЖОО-ның саны 300-ден 171-ге дейін қысқартылуы да, асқан принциптілікпен, әділдікпен, айқай-шусыз жүзеге асты. Осылардың нәтижесінде білім беру жүйесін жаңғыртудың концептуалдық негіздері қалыптасты.

Министрліктен кейін, 2003 жылдың шілдесінен бастап Ғалым Мұтанов Д.Серікбаев атындағы Шығыс Қазақстан мемлекеттік техникалық университетінің ректоры қызметіне тағайындалды. Жеті жылдың ішінде университеттегі 2-3 мың студенттің саны 12500-ге жетті. Мұнда да ректор өзі жинаған тәжірибені ұлғайта отырып, "Университет-технопарк" инновациялық жобасын іске асырды. ШҚМТУ өңірде ірі-ірі республикалық, халықаралық іс-шаралар өтетін алаңға айналып, жеті жылда Елбасы төрт рет университетке ат басын бұрыпты. Республикада тұңғыш рет облыстық әкімшілікпен бірлескен "Алтай" ғылыми-технологиялық жобасы іске асырылып, өңірдегі ірі кәсіпорындарда 65 инвестициялық жоба жүзеге асқан. 2010 жылы қыркүйекте өткен Қазақстан мен Ресей аймақаралық ынтымақтастығының VII Форумында Ресей Федерациясының сол кездегі Президенті Дмитрий Медведев Қазақстан технопаркін көріп: «Біз Сколковода бұл істерді енді бастап жатырмыз, ал сіздер іс жүзінде кірісіп кеткен екенсіздер!» – деп таңданысын жасыра алмады.

Міне осы техникалық жоғары оқу орнын инновациялық университетке айналдырғаны үшін Халықаралық қордың (Женева) Алтын медалін алу құрметіне ие болды.

Жаңалықтың жаршысы, инновациямен бірге жүретін Ғалымды Алматыдағы Қазақ Ұлттық университетіне ректор етіп алып келген де Елбасының үлкен сенімі болатын.

Ғалымқайыр Мұтановтың басшылыққа келуімен мұндағы іс барысы да, оқу жүйесі де, ғылыми инновациялық жаңғырулар да тез өзгеріп сала берді. Елбасы тапсырмасымен ҚазҰУ классикалық университеттен әлемдік деңгейдегі қазіргі заманғы зерттеу университетіне айналу бағытындағы жаңа кең ауқымды бағдарламаны жүзеге асыруға бірден кірісті. Университет атын иеленген Әбу Насыр Әл-Фарабидың "Қайырымды қала тұрғындарының көзқарастары жайлы" трактаттарына негізделген "UNIVERCITY SMART CITY" ғылыми-инновациялық жобасы – "ақылды қала" , экономикалық, экологиялық ресурстарды тиімді пайдалана отырып, қазіргі заманғы ақпараттық–коммуникацияның тұрғысында дамыған үстіне дами түсетін фундаментальды табыс. ҚазҰУ қалашығы ғимараттарының көлемінің өзі 36 пайызға өсті. Қазір де инновациялық қалашықтың әлемдік деңгейдегі теңдессіз жаңа үлгісі жүзеге асуда. Университеттің кешенді құрылымдық модернизациясы жасалып, кластерлік әдіс негізінде факультеттер дамып, кафедралар ірілендірілді. ЮНЕСКО-ның әл-Фараби атындағы ҚазҰУ-ді Орталық Азия өңірі бойынша хаб ретінде және тұрақты даму мәселелері жөніндегі жаһан­дық хаб ретінде мойын­дауы осының дәлелі сана­­лады. Университеттің маңыз­ды жетістігі – 2016 жылы беделді QS рейтинг агентті­гі­нің (Ұлыбритания) зерттеу қо­рытындысы бойынша әлем­нің үздік ТОП-250 универ­ситеттері қатарына енуі. Университетте үде­ріс­тік менеджмент пен еңбек жетістігін рейтингтік баға­лауға бағытталған бас­қару жүйесі енгізілді. Әлем­нің алдыңғы қатарлы универ­ситеттері үлгісімен ҚазҰУ-де халықаралық аккредитация­дан өткен эксперименттік білім беру бағдарламалары әзір­леніп, қолданысқа енгі­зілді. Мемлекет-жекеменшік серік­тестігі арқасында универси­теттің бірқатар білім беру жә­не инфрақұрылымдық нысан­дарының құрылысы аяқтал­ды. Механика-математика, физика-техника және химия факультеттерінің жаңа оқу ғимараттары, әл-Фараби ғылыми кітапханасы, Жас ғалымдар үйі, «Керемет» студенттерге қызмет көрсету орталығы, медициналық диагностикалық орталығы салынды. Бұдан бөлек, биылғы оқу жылында Д.Баландин атындағы жүзу бассейні және Студенттер мен түлектердің салтанатты қақпасы ашылды. Мұнда еліміздегі өзге университеттерде әлі орныға қоймаған бірегей ғылыми-технологиялық инфрақұрылым жұмыс істейді. Мықты ғылыми-технологиялық парк құрылды. Онда көптеген ғылыми-зерттеу жұмыстарының жобасын жасайтын 30 шақты ғылыми-зерттеу институты мен орталық бар. Университетте әлемге танымал "Hewlett-Packard", "Cisco", "Konica minolta" , "Microsoft " халықаралық компанияларының оқу ғылыми орталықтары мен зертханалары ашылды.

Ректордың "Айналаңды нұрландыр", "Салауатты өмір салты" "100 кітап", "ҚазҰУ- Гринкампус" атты авторлық жобалары да өз жемісін беруде. Тұңғыш Президент күніне орай "Мен жастарға сенемін!" республикалық фестивалін өткізу дәстүрге айналды. Өткен ғасырдың басында шыққан тұңғыш қазақ журналы "Айқап" ресми түрде жаңғырып, университетте шығарыла бастады.

Әлемдік білім беру үрдісіндегі рейтингтік жүйе арқылы бағалауға басым бағыт берілді. QS халықаралық рейтинг агенттігінің бағалауы бойынша әлемдегі 800 үздік жоғары оқу орнының ішінде ҚазҰУ-нің 2010 жылғы 650-орыннан бүгінгі таңдағы 236 –орынға дейін көтерілуі – іскер басшы Ғалым Мұтановтың тынымсыз еңбегінің нәтижесі деп білеміз. "Creat Value Colleges" халықаралық ұйымының зерттеуі бойынша әлемнің 50 техникалық дамыған университеттері арасында 31 –ші орын, "Түркі елдері арасындағы үздік ЖОО" атануы, әлемдегі ТОП -200 экологиялық университет санына енуі – мұның бәрі үлкен қажырлы еңбектің, болашақты болжай білудің нәтижесі. Осындай биік дамуды көрсету – "ҚазҰУ даму феномені" деген атқа ие болды.

Әл-Фараби атындағы Қазақ Ұлттық университеті БҰҰ RIO–20 тұрақты даму бойынша Декларациясына қосылып, Президент Н.Назарбаевтың "Жасыл көпір" идеясын жүзеге асыру мақсатында әлем университеттерінің арасында RIO+20 конференциясын өткізді.

VII Астана экономикалық форумының шеңберінде әл-Фараби атындағы Қазақ Ұлттық университеті "Еуразиялық әрқилылық және тұрақты дамудағы университеттердің ролі" атты Азия университеттерінің ІІІ форумын өткізді. Оған қатысқан 40-тан астам елдің өкілдері БҰҰ "Академиялық ықпалдылық" бағдарламасының ауқымды Хабы ретінде КазҰУ-де әзірленген университеттердің "Тұрақты даму жөніндегі модельдік жоспарын" талқылады және қабылдады. Университеттің ЮНЕСКО-ның Орталық Азия елдеріндегі Хабы ретінде танылуы, әлемнің үздік жоғары технологиялық 50 университеті қатарына қосылғандығының өзі көп жайтты аңғартса керек. **Әлемдік білім және ғылымның жаңа үлгіде дамуына бастамашылық танытудың бірден бір орталығына айналуы да жаңашыл ректор идеяларының көрінісі деуге толық негіз бар. Осындай ірі халықаралық жобаларға мұрындық болғаны үшін ҚазҰУ әлемдік биік мінберден мойындалып, ректордың өзі БҰҰ-ның бұрынғы Бас Хатшысы Пан Ки Мунның, қазіргі БҰҰ-ның Бас Хатшысы** Антонио Гуттерьештің **алғыс хаттарына ие болды.**

Ғалымның ғылыми ізденістері әлемдік деңгейде танылды. Ол технологиялық процестерді басқару, ситуациялық басқару, тәуекелділікті басқару, әлеуметтік-экономикалық жүйелер мен процестерді моделдеу және басқару, эконометриканың Қазақстандық ғылыми мектебін құру және ғылыми бағыттарын дамыту, жасанды интеллект негізінде тәуекелділікті басқару теориясы мен тәжірибесіне көптеген жаңалықтар енгізді. Ол – ҚР ҰҒА академигі, Ұлттық Ғылым Академиясының вице-президенті. Оннан аса халықаралық академияның академигі, көптеген шетелдік жоғары оқу орындарының құрметті докторы, профессоры. 400-ден аса жарияланымдардың, оның ішінде алыс шетелдердердегі 20 монографияның, оқулықтың, оқу-құралдарының, 50-ден аса шетелдік және отандық патенттер мен өнертабыстың авторы. 3 ғылым докторын, 40-тан астам ғылым кандидатын тәрбиеледі.

Ғ.Мұтановтың ғылыми жаңалықтары әлемдік деңгейде мойындалды. Экономикалық процесстерді модельдеу бағытында зерттеген еңбегін әлемдегі ең үздік баспа «Шпрингер» жеке кітап («Mathematical Methods and Models in Economic planning, Management and Budgetting») етіп басып шығарды. Айта кету керек кезінде осы еңбек Мемлекеттік сыйлыққа ұсынылған кезде, кейбір техникалық ақауларды пайдаланып, кейбіреулер үлкен жала жапқан болатын. Бірақ әділдік үстемдік құрып, бұл кітап шетелдік танымал ғылыми баспадан ең көп таралыммен шыққан тұңғыш жеке қазақ авторының еңбегі ретінде белгілі болып, әлемдік деңгейде өз бағасын алды. Экономика саласындағы Нобель сыйлығының лауреаты, "Джон фон Нейман" атындағы сыйлықтың, АҚШ-тың Принстон университетінің профессоры Джон Нэш өз пікірінде: "Сіздің кітабыңызбен танысқанымда, керемет әсер алдым. Біздің заманда эконометрия – экономика саласында мамандар даярлайтын университеттер мен экономистер үшін аса бағалы. Қысқасы сіз ұсынған ғылыми нәтижелер мені өте риза етті" ... деген ойлары профессор Мұтанов еңбектерінің әлемдік биік ғылыми деңгейін айқындап тұр.

Ғалымқайыр Мұтановтың ғылым мен білімді дамытудағы еңбегі халықаралық деңгейде жоғары бағасын алып келеді. Ғылым саласындағы жеткен жетістіктері үшін "Ғылым мен технологияның математика саласындағы ИСЕСКО сыйлығы" Алтын медалін алған тұңғыш қазақ ғалымы. Дүниежүзінде 800-ақ мүшесі бар Бүкіләлемдік өнер мен ғылым Академиясының ( WAAS) мүшесі болуының өзі оның биік деңгейін көрсетеді. Көп жылғы Ұстаздық еңбегі бағаланып, ТМД елдерінде тұңғыш рет Халықаралық сеньор-оқытушы деген Құрметті атаққа ие болды. Францияның Академиялық пальма бұтақтары ордені кавалері, Польша Республикасының "Кавалерлік крест" орденінің, "ТМД Елдеріне еңбегі үшін" ордені (Мәскеу) иегері атанды. Ал оған Халықаралық биографиялық орталықтың күміс медалі (Кембридж), «The United Europa» Алтын медалі ( Оксфорд), Мария Склодовская – Кюри атындағы халықаралық медаль , "Ғылым мен инновациядағы аса көрнекті жетістіктері үшін" Медалі, (Лиссабон Португалия), М.В. Ломоносов атындағы Медаль, "Білім мен ғылым саласындағы аса көрнекті еңбектері үшін" Алтын медалі, "Түркі әлемі алдындағы айырықша еңбектері үшін" Алтын медалі , "Ғылымға сіңірген еңбегі үшін "медалі (Иордания), тағы басқа халықаралық дәрежеде беріліп жатқан марапаттардың қай-қайсысы да Ғалым Мұтановтың дүниеге танылған ерен еңбегін көрсетеді.

Профессор Ғалымқайыр Мұтановтың әр жылдардағы еңбектері "ҚР еңбек сіңірген ғылым және техника қайраткері" атағымен , "Парасат", 3-ші дәрежелі "Барыс" ордендерімен және бірнеше мемлекеттік медальдармен аталып өткенін білеміз.

Әл-Фараби атындағы Қазақ ұлттық университеті ректоры Ғалым Мұтанов – сегіз қырлы, бір сырлы азамат. Ол жастайынан дзюдо спортымен айналысып, ол саланың да шыңына жетіп, КСРО спорт шебері, "Дене шынықтыру және спортты дамытудағы еңбегі үшін" Құрметті атағының иегері атанды.

Ғалымның өз бағыты анықталған шығыстық үлгідегі философиялық поэзиясы бірнеше шет тілдеріне аударылып жарық көрді. Бұл кітаптар әлемдік әдебиетшілер тарапынан жоғары бағаланып, Халықаралық Гоголь, Мақтұмқұлы медалдарымен марапатталды.

Ғалым Мұтанұлы өнегелі отбасының ұйытқысы. Жары Раушан – өзімен Мәскеуде бірге оқыған, физика саласында техника ғылымдарының кандидаты. Ұлы Айбек – кәсіпкер. Көзқуаныш немерелері өсіп келеді.

Ғалымдығы, ұстаздығы бойына біткен негізгі қасиеттері болса, шебер ұйымдастырушы, іскер басшы, танымал қайраткерлік қасиеттері оның Тұлға ретіндегі бейнесін жан-жақты ете түседі. Жарқырай бер, жана түс, еліңмен бірге көркей, Ғалым інім!

**Мұрат Жұрынов ҚР ҰҒА президенті, академик**